बिदिनो, सोरखारजों एनडिएफबिनि सोद्रोमाफोरा हाथियारजों जुजिनायाव बेसेदि बर’ जोहोलाव-जोहोलावजोफोरा अबथिरा जिउ बाउनांगौ जादों बेखौ सोर मिथिया जानो ! ओजों एनडिएफबिआ हाथियारजों सोमावसारबाय थानाय समावनो 1993 मायथाइनि 20 फेब्रुवारीयाव गोरोबथा खालामनाय “बिएसि” गावारि खुंथाया बर’नि राजखान्थि जेंनाफोरखौ सुफुंनो हायैखौ नुनानै माखासे बर’ सुबुंफोरा 1996 मायथाइनि 18 जुनखालि “बिएलटि ” मुंनि मोनसे हाथियार लाग्रा आफाद दानानै फिन आलादा “बड’लेण्ड ” रायजो दाबिनायखौ गोख्रोंसिन खालामो। बिदिनो बर’ सुबुंजों दैदेनजानाय “एनडिएफबि” आरो “बिएलटि” सोद्रोमाफोरनि गेजेराव गोरोन्थि बुजिलायनायाव गावजों-गाव जुजिलायनानै बेसेबां बर’ जोहोलाव-जोहोलावजोफोरा अबथिरा मुंख्लं जानांदों बेखौ सोर बर’ फिसाया मिथिया ? बिदिनो बिएलटिआ हाथियार लानानै सोरखारजों सोमावसारनायनि फिथाय महरै 2003 मायथाइनि 10 फेब्रुवारीखालि “बिटिसि” मुंनि मोनसे गावआरि खुंथायनि गोरोबथा जायो। बे बिटिसि गोरोबथाखौ एनडिएफबिआबो बरायनानै बोसोरनैसो बिटिसिनि गोहोखौ नायथ’नानै नायबिजिरदोंमोन होननानै मिथिनो मोनो। नाथाय बोसोरबासो बर’ सुबुंफोरा उल्थां-फाल्थां नायबिजिरनायनि उनाव बिटिसि गोरोबथायाबो बर’ हारिनि राजखान्थि मोनथायखौ सुफुंनो हायैखौ मोनथिनो मोननानै दुलाराय बर’ फरायसा आफादआ 2006 मायथायनिफ्राय आलादा बड’लेण्ड रायजोनि सोमावसारनायखौ आखायाव लाफिनो।